CELEX: 32011H0915(01)
Language: mt
Date: 2011-07-12 00:00:00
Title: Rakkomandazzjoni tal-Kunsill tat- 12 ta’ Lulju 2011 dwar il-Programm Nazzjonali ta' Riforma 2011 tas-Slovakkja u li tagħti opinjoni tal-Kunsill dwar il-Programm ta' Stabbiltà aġġornat tas-Slovakkja, 2011-2014

15.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 272/1
            
         RAKKOMANDAZZJONI TAL-KUNSILL
   tat-12 ta’ Lulju 2011
   dwar il-Programm Nazzjonali ta' Riforma 2011 tas-Slovakkja u li tagħti opinjoni tal-Kunsill dwar il-Programm ta' Stabbiltà aġġornat tas-Slovakkja, 2011-2014
   2011/C 272/01
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 5(3) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politika ekonomika, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politika ekonomika tal-Istati Membri u l-Unjoni (mill-2010 sal-2014) u, fil-21 ta’ Ottubru 2010 il-Kunsill adotta deċiżjoni dwar il-linji gwida għall-politika dwar l-impjiegi tal-Istati Membri (2), li flimkien jiffurmaw il-“linji gwida integrati”. L-Istati Membri ġew mistiedna jqisu l-linji gwida integrati fil-linji ta' politika nazzjonali ekonomiċi u dawk dwar l-impjiegi.
            
         
               (3)
            
            
               Fit-12 ta’ Jannar 2011, il-Kummissjoni adottat l-ewwel Stħarriġ Annwali dwar it-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni integrata u ex ante ta’ politika, imsejsa fuq l-istrateġija Ewropa 2020.
            
         
               (4)
            
            
               Fil-25 ta’ Marzu 2011, il-Kunsill Ewropew approva l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir mill-Kummissjoni). Dan saħaq il-ħtieġa li tingħata prijorità għat-treġġigħ lura ta’ baġits tajbin u ta' sostenibilità fiskali, it-tnaqqis tal-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma.
            
         
               (5)
            
            
               Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin għall-inklużjoni fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (6)
            
            
               Fis-28 ta’ April 2011, is-Slovakkja ressqet l-aġġornament tal-Programm ta’ Stabbiltà 2011 tagħha li jkopri l-perijodu 2011-2014 u fit-2 ta’ Mejju l-Programm Nazzjonali ta’ Riforma 2011 tagħha. Sabiex jitqiesu r-rabtiet bejniethom, iż-żewġ programmi ġew ivvalutati fl-istess waqt.
            
         
               (7)
            
            
               Minħabba l-kummerċ kbir miftuħ tagħha u l-ispeċjalizzazzjoni f'oġġetti durabbli tal-manufattura, l-ekonomija Slovakka sofriet ħafna bil-kollass fil-kummerċ dinji u d-domanda aggregata ta' wara l-kriżi finanzjarja. B'riżultat ta' dan, il-PDG fl-2009 naqas b'4,8 % u l-qgħad żdied għal 12 %. Fl-2010, l-aktar minħabba l-irkupru tad-domanda esterna, is-sitwazzjoni ekonomika tjiebet sinifikament f'termini ta' żieda fil-produzzjoni (żieda ta' 4,1 % fil-PDG), iżda kompliet sejra lura f'termini ta' impjiegi bil-qgħad jitla' għal 14,4 %, wieħed mill-ogħla livelli u l-ogħla żidiet fl-UE. L-impjiegi ser jibqgħu sew taħt il-livelli ta' qabel il-kriżi fl-2011-2012. Il-kriżi ġabet deterjorazzjoni sinifikanti fil-finanzi pubbliċi u d-defiċit ġenerali tal-gvern żdied minn 2 % tal-PDG fl-2008 għal 8 % tal-PDG fl-2009-2010. Il-proporzjoni dejn-PDG, waqt li baqa' relattivament f'livell baxx, żdied ukoll b'aktar minn 13-il punt perċentwali, u laħaq il-41 % tal-PDG fl-2010.
            
         
               (8)
            
            
               Abbażi tal-valutazzjoni tal-Programm ta' Stabbiltà aġġornat skont ir-Regolament (KE) Nru 1466/97, il-Kunsill iqis li x-xenarju makroekonomiku li fuqu jissejjes il-Programm ta' Stabbiltà huwa plawsibbli għall-ewwel sentejn iżda huwa favorevoli lejn tmiem il-perijodu tal-Programm ta' Stabbiltà. Il-Programm ta' Stabbiltà jippjana li jnaqqas id-defiċit taħt it-3 % tal-PDG fl-2013, skont l-iskadenza stipulata mill-Kunsill u ulterjorament għal 2,8 % tal-PDG fl-2014. Wara l-2011, l-aġġustament huwa ġeneralment ibbażat fuq in-nefqa. Hemm riskji kontra l-miri baġitarji l-iktar minħabba l-implimentazzjoni ta' miżuri proposti. Il-Programm ta' Stabbiltà ma jipprevedix l-ilħiq tal-objettiv fuq terminu medju. L-ilħiq tal-miri baġitarji jimplika għall-perijodu 2011-2013 sforz fiskali annwali b'medja ta' 1,4 % tal-PDG.
            
         
               (9)
            
            
               Id-defiċit huwa mistenni li jonqos sostanzjalment fl-2011 minħabba miżuri ta' konsolidazzjoni fil-Programm ta' Stabbiltà stmati għal madwar 2,5 % tal-PDG. L-aġġustament huwa mistenni jkompli matul l-2012 u l-2013 permezz ta' tnaqqis fid-defiċit ta' madwar punt perċentwali wieħed tal-PDG fis-sena. L-isforz ta' konsolidazzjoni jiffoka primarjament fuq in-naħa tan-nefqa, permezz ta' ffrankar fin-nefqa fuq oġġetti u servizzi u fin-nefqa tal-pagi, li madankollu jista' jkun diffiċli biex ikompli jsir fuq bażi sostenibbli. Globalment, l-isfida tas-Slovakkja hija li tiżgura li l-konsolidazzjoni tissalvagwardja u anke żżid in-nefqa fuq punti li jgħinu t-tkabbir, bħall-edukazzjoni u l-infrastruttura tat-trasport. Huwa primarjament ta' tħassib li l-formazzjoni tal-kapital tal-gvern, li diġà huwa baxx meta mqabbel mal-medja tal-UE, huwa mistenni li jkompli jonqos. Hemm lok li jiżdied id-dħul mit-taxxi li jagħmlu l-inqas ħsara lit-tkabbir, bħal taxxi fuq proprjetà u taxxi ambjentali, u li titjieb l-effiċjenza fil-ġbir tat-taxxi, speċjalment minħabba li hemm ħafna VAT li ma tinġabarx.
            
         
               (10)
            
            
               Bis-saħħa tar-riforma tal-2005, li introduċiet ippjannar multiannwali, baġitjar abbażi ta’ programmi u diversi regoli fiskali, is-Slovakkja tejbet il-qafas fiskali tagħha b'mod sinifikanti. Madankollu, il-qafas attwali ma waqqafx lill-gvern milli jiffaċċja defiċits għoljin, anke fi snin ta' tkabbir ekonomiku għoli. Fost id-dgħufijiet ewlenin hemm il-fatt li l-miri fiskali għal snin imbiegħda jistgħu jiġu emendati faċilment u għalhekk ma jservux l-għan li l-proċess baġitarju jibqa' l-istess fis-snin li ġejjin. Limiti massimi tan-nefqa kif proposti fl-aġġornament tal-Programm ta' Stabbiltà u fil-Programm Nazzjonali ta' Riforma jistgħu jgħelbu dan id-difett, sakemm jinkludu l-ikbar sehem possibbli tan-nefqa ġenerali tal-gvern. In-nuqqas attwali ta' informazzjoni ppubblikata fil-ħin b'mod partikolari għall-gvern lokali u l-fondi tas-sigurtà soċjali huwa ostkalu addizzjonali għall-monitoraġġ matul is-sena tal-iżviluppi fiskali u l-infurzar tar-regoli fiskali. Fl-aħħarnett, is-Slovakkja ma għandhiex istituzzjoni indipendenti, li tista' tiġi involuta direttament fil-ħidmiet preparatorji, fil-monitoraġġ u fil-mekkaniżmi ta' valutazzjoni relatati mal-baġit.
            
         
               (11)
            
            
               Is-Slovakkja hija fost l-Istati Membri li qed jiffaċċjaw sfidi sinifikanti fir-rigward tas-sostenibbiltà fit-tul tal-finanzi pubbliċi. In-nefqa relatata mat-tixjiħ hija prevista li tikber b'rata akbar mill-medja tal-UE matul id-deċenji li ġejjin. Sors ewlieni ta' din iż-żieda ser ikunu l-pensjonijiet, minkejja riforma ewlenija implimentata fl-2004-2006. Ir-riforma ma indirizzatx sistematikament iż-żidiet previsti għall-ġejjieni fl-istennija tal-għomor. Pressjonijiet oħrajn għall-ġejjieni fuq il-pilastru ta' pagament progressiv (“pay-as-you-go”) jistgħu jinħolqu minn komponent qawwi ta' mertu għall-kalkolu ta' pensjonijiet u l-mekkaniżmu ta' indiċizzar. Tibdiliet fl-2008-2009 fil-pilastru totalment finanzjat, inkluż ir-rekwiżit għal fondi tal-pensjonijiet li jkopru telf imġarrab u t-tneħħija ta' parteċipazzjoni obbligatorja għal dawk li jidħlu l-ewwel darba fis-suq tax-xogħol, ippreġudikaw l-vijabbiltà tiegħu. Il-Programm Nazzjonali ta' Riforma u l-Programm ta' Stabbiltà jipprevedu bosta aġġustamenti għas-sistema tal-pensjoni li għandhom jindirizzaw id-defiċenzi attwali tagħha.
            
         
               (12)
            
            
               Sfida oħra ewlenija hija l-indirizzar ta’ żidiet mdaqqsa fil-qgħad, qabel ma jsir strutturali. Ir-rata attwali tal-qgħad hija aktar minn 14 %. Ir-rata tal-qgħad fuq medda twila ta' 9,2 % tibqa' l-ogħla fl-UE u din teżisti flimkien ma' differenzi reġjonali kbar u spariġġ fil-ħiliet. Il-flessibbiltà fis-suq tal-impjiegi fis-Slovakkja hija madwar il-medja tal-UE; il-Gvern jippjana li jżid il-flessibilità permezz ta' emendi fil-kodiċi tax-Xogħol. Ir-rata tal-qgħad hija partikolarment għolja fost ħaddiema bi ftit ħiliet, u r-rata tal-impjieg tagħhom hija waħda mill-aktar baxxi fl-UE. Dan jista' jkun dovut parzjalment għal porzjon ta' taxxa relattivament għoli ta' 34 % għal dawk b'paga baxxa (67 % tal-paga medja), b'inqas inċentivi biex jiġu impjegati ħaddiema b'kompetenzi baxxi. Barra minn hekk, politika attiva tas-suq tax-xogħol imfassla tajjeb u immirata jista' jkollha rwol ewlieni biex dawk bla impjieg jerġgħu jingħataw xogħol. In-nefqa fuq linji ta' politika bħal dawn hija fost l-aktar baxxa fl-UE u għad hemm wisq ftit monitoraġġ u evalwazzjoni tal-effikaċja tagħhom. Riforma tas-servizzi tas-suq tax-xogħol u tal-politika attiva tas-suq tax-xogħol hija ppjanata mill-Gvern sa tmiem din is-sena.
            
         
               (13)
            
            
               Minħabba l-importanza ta' ħaddiema b'ħiliet adegwati għal titjib tal-kompetizzjonji mingħajr prezz, is-Slovakkja ressqet mira ambizzjuża li żżid il-livell ta' edukazzjoni mis-17,6 % attwali għal 40 % sal-2020. Bl-iskop li jitnaqqas l-ispariġġ tal-ħiliet, is-Slovakkja qed tagħmel riforma tal-edukazzjoni fl-iskejjel u tal-edukazzjoni u t-taħriġ vokazzjonali, kif iddettaljat fil-Programm Nazzjonali ta' Riforma. Madankollu, il-livell terzjarju tal-edukazzjoni (30-34 ko-orti) għadu sewwa taħt il-medja tal-UE, bi kwistjoni fuq il-kwalità, kif issuġerit minn bosta mill-indikaturi eżistenti. Il-livell baxx ta' edukazzjoni tal-komunitajiet marġinalizzati ta' Rom huwa fattur ewlieni li jikkontribwixxi għal qgħad fit-tul fis-Slovakkja. Il-parteċipazzjoni tan-nies tal-età ta' impjieg f'tagħlim tul il-ħajja tibqa' baxxa ħafna (2,8 %) meta mqabbla mal-medja tal-UE, li donnha għandha effett negattiv fuq l-impjegabbiltà u tkompli timmina l-isforzi għal tnaqqis fir-rata għolja attwali tal-qgħad.
            
         
               (14)
            
            
               Il-ħtieġa li jiġi promoss ambjent ta’ negozju li jattira aktar tkabbir fis-Slovakkja huwa rikonoxxut fil-Programm Nazzjonali ta' Riforma, kif inhi l-ħtieġa li tittejjeb il-prestazzjoni tal-ġudikatura, li l-akkwist pubbliku jsir aktar trasparenti, u li jitnaqqas il-piż amministrattiv għan-negozji u li l-korruzzjoni tiġi miġġielda, għalkemm hemm riskji relatati mal-implimentazzjoni. Ir-riforma ppjanata tas-sistema tat-taxxi u l-kontribuzzjonijiet soċjali għandha tnaqqas l-ispejjeż amministrattivi tal-kumpanniji relatati mal-ħlas ta' taxxi u kontribuzzjonijiet soċjali. Madankollu, il-problema ta' istituzzjonijiet pubbliċi dgħajfin mhijiex indirizzata biżżejjed, u baqa' aktar xi jsir biex jissaħħaħ it-tfassil ta' politika bbażat fuq l-evidenza. Fl-amministrazzjoni pubblika, kapaċità insuffiċjenti u ħafna tibdil ta' persunal inaqqsu pjuttost l-effikaċja u t-trasparenza tagħha, idgħajfu l-kapaċitajiet analitiċi, u b'mod ġenerali jfixklu li l-fondi tal-UE jiġu assorbiti b'mod effikaċi u li r-riżorsi pubbliċi jintużaw b'mod effiċjenti. Dawn il-fatturi jtelfu l-potenzjal għat-tkabbir tal-ekonomija u l-kompetittività tagħha.
            
         
               (15)
            
            
               Is-Slovakkja daħlet f'għadd ta' impenji taħt il-Patt Euro Plus. L-impenji jirreferu għal tliet oqsma tal-Patt li huma rilevanti għas-Slovakkja: sostenibbiltà tal-finanzi pubbliċi, impjiegi, u kompetittività. Fuq il-lat fiskali, is-Slovakkja hija impenjata li ttejjeb is-sostenibbiltà fit-tul tal-finanzi pubbliċi u li ssaħħaħ il-qafas fiskali nazzjonali billi tadotta att legali ġdid dwar ir-responsabbiltà fiskali. Miżuri għall-impjiegi jikkonċernaw ir-reviżjoni ppjanata tal-kodiċi tax-xogħol bil-għan li s-suq tax-xogħol isir aktar flessibbli. Il-miżuri tal-kompetittività jiffokaw fuq it-tnaqqis tal-piż amministrattiv, l-indirizzar tal-korruzzjoni, iż-żieda fit-trasparenza tal-akkwist pubbliku u s-sistema ġudizjarja, u ż-żieda fl-effikaċja tas-sistema tat-taxxa. Dawn l-impenji msemmija jirriflettu l-aġenda tar-riforma spjegata fil-Programm ta' Stabbiltà u l-Programm Nazzjonali ta' Riforma. Dawn jagħtu spinta lil proġetti ta' riforma li għaddejjin bħalissa relatati mal-ambjent tan-negozju u l-infurzar tad-drittijiet, kif ukoll jindirizzaw kwistjonijiet importanti bħall-pensjonijiet u s-sostenibbiltà tal-finanzi pubbliċi fit-tul. Dawn l-impenji ġew ivvalutati u tqiesu fir-rakkomandazzjonijiet.
            
         
               (16)
            
            
               Il-Kummissjoni vvalutat il-Programm ta' Stabbiltà u l-Programm Nazzjonali ta' Riforma, inkluż l-impenji tal-Patt Euro Plus. Mhux biss qieset ir-rilevanza tagħhom għall-politika fiskali u soċjoekonomika sostenibbli fis-Slovakkja iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa ġenerali tat-tisħiħ tal-governanza ekonomika kumplessiva tal-UE billi jiġi pprovdut kontribut fil-livell tal-UE għal deċiżjonijiet nazzjonali futuri. F'dan il-kuntest, il-Kummissjoni tikkunsidra li hemm riskji kontra l-ilħiq tal-miri baġitarji lil hinn mill-2011. L-isforz fil-konsolidazzjoni għandu jissalvagwardja n-nefqa fuq affarijiet li jtejbu t-tkabbir u jiġi appoġġat b'miżuri li jsaħħu l-governanza fiskali u s-sostenibbiltà tal-finanzi pubbliċi fit-tul. Passi ulterjuri fl-2011-2012 għandhom jiffukaw fuq it-tisħiħ tas-sorsi domestiċi għat-tkabbir, l-indirizzar taż-żieda għolja riċenti fil-qgħad partikolarment permezz ta' tnaqqis fil-porzjon tat-taxxa għall-ħaddiema b'pagi baxxi u riforma tal-politika attiva tas-suq tax-xogħol, l-indirizzar tal-ispariġġ tal-ħiliet, it-titjib fil-kwalità tal-edukazzjoni u t-taħriġ u tal-ambjent tan-negozju, u t-tisħiħ tal-istituzzjonijiet pubbliċi u l-governanza tagħhom.
            
         
               (17)
            
            
               Fid-dawl ta' din il-valutazzjoni, b'konsiderazzjoni wkoll tar-Rakkomandazzjoni tal-Kunsill skont l-Artikolu 126(7) tat-Trattat dwar il-Funzjonament tal-Unjoni Ewropea tat-2 ta' Diċembru 2009, il-Kunsill eżamina l-aġġornament tal-2011 tal-Programm ta' Stabbiltà tas-Slovakkja u l-opinjoni tiegħu (3) hija riflessa partikolarment fir-rakkomandazzjonijiet (1), (2) u (3) tiegħu hawn taħt. B'konsiderazzjoni tal-konklużjonijiet tal-Kunsill Ewropew tal-25 ta’ Marzu 2011, il-Kunsill eżamina l-Programm Nazzjonali ta’ Riforma tas-Slovakkja,
            
         B'DAN JIRRAKKOMANDA li s-Slovakkja tieħu azzjoni fil-perijodu 2011-2012 sabiex:
   
               1.
            
            
               Timplimenta rigorożament kemm il-baġit 2011 kif previst u l-miżuri pjanati speċifiċi ta' natura permanenti fl-2012 u l-2013, biex tnaqqas id-defiċit għal inqas minn 3 % tal-PDG sal-2013 f'konformità mar-Rakkomandazzjonijiet tal-Kunsill dwar il-korrezzjoni tad-defiċit eċċessiv u tiżgura progress adegwat lejn l-objettiv fuq terminu medju. Soġġett għal dan, tissalvagwardja n-nefqa li ttejjeb it-tkabbir, u tisfrutta l-lok biex iżżid id-dħul permezz ta' taxxi ambjentali u taxxi fuq il-proprjetà u billi tkabbar l-effiċjenza fil-ġbir tal-VAT.
            
         
               2.
            
            
               Issaħħaħ il-governanza fiskali billi fl-2011 tadotta u mill-2012 timplimenta limiti massimi multiannwali vinkolanti għan-nefqa, li jkopru l-gvern ċentrali u s-sistema tas-sigurtà soċjali. Barra minn hekk, tintroduċi Kunsill Fiskali indipendenti u tiżgura pubblikazzjoni fil-ħin ta' dejta baġitarja f'kull livell tal-gvern.
            
         
               3.
            
            
               Ittejjeb is-sostenibbiltà fit-tul tal-finanzi pubbliċi billi tkompli taġġusta l-pilastru ta' pagament progressiv tas-sistema tal-pensjonijiet ukoll billi tibdel il-mekkaniżmu ta' indiċjar u timplimenta aktar miżuri bil-għan li tgħolli l-età effettiva tal-irtirar, partikolarment billi tgħaqqad l-età pensjonabbli mal-istennija tal-għomor. Tintroduċi inċentivi biex tiżgura l-vijabbiltà tal-pilastru tal-pensjonijiet iffinanzjat kompletament sabiex timxi 'l quddiem lejn sostenibbiltà fiskali filwaqt li tiżgura pensjonijiet adegwati.
            
         
               4.
            
            
               Tieħu passi biex iżżid l-impjiegi u biex tappoġġa d-domanda għall-ħaddiema diżokkupati bi ftit ħiliet billi tnaqqas il-porzjon ta' taxxa għall-ħaddiema b'pagi baxxi. Barra minn hekk, tintroduċi miżuri biex ittejjeb il-kapaċità amministrattiva tas-servizzi tal-impjieg pubbliku bil-għan li ttejjeb il-miri, it-tfassil u l-evalwazzjoni ta' politika attiva tas-suq tax-xogħol, speċjalment għad-diżokkupati żgħażagħ u dawk li ilhom diżokkupati.
            
         
               5.
            
            
               Tagħti spinta lill-implimentazzjoni tar-riformi ppjanati fl-edukazzjoni ġenerali, l-edukazzjoni u t-taħriġ vokazzjonali u tieħu passi biex ittejjeb il-kwalità tal-edukazzjoni għolja u r-rilevanza tagħha għal ħtiġijiet tas-suq. Tiżviluppa qafas ta' inċentivi kemm għall-individwi kif ukoll għal dawk li jħaddmu biex dawk bi ftit ħiliet jiġu mħeġġa jipparteċipaw fit-tagħlim matul il-ħajja.
            
         
               6.
            
            
               Tiżgura l-implimentazzjoni ta' miżuri ppjanati li huma mmirati lejn applikazzjoni aktar effettiva tar-regoli għall-akkwist pubbliku, prestazzjoni u trasparenza ogħla tas-sistema ġudiżjarja.
            
         
      Magħmul fi Brussell, it-12 ta’ Lulju 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2011, premezz tad-Deċiżjoni tal-Kunsill 2011/308/UE tad-19 ta' Mejju 2011 dwar il-linji gwida għall-politika tal-Istati Membri dwar l-impjiegi (ĠU L 138, 26.5.2011, p. 56).
   
      (3)  Prevista fl-Artikolu 5(3) tar-Regolament tal-Kunsill (KE) Nru 1466/97.